Alex Zanardi นักแข่งรถที่ไม่มีขา
“มนุษย์เราเป็นเครื่องจักรที่อัศจรรย์ ทุกคนมีพลังงานที่ซ่อนอยู่และจะแสดงออกมาตอนที่คุณต้องการมัน” นี่คือคำพูดของคุณ Alex Zanardi คนพิการขาขาดจากการแข่งรถ  พลังใจเกินร้อยที่หล่อเลี้ยงร่างกายที่ไม่ร้อยเปอร์เซ็นต์ของเขามีมากขนาดไหน เรื่องนี้จะเป็นแรงบันดาลใจให้กับเราอย่างไร  ลงทุนแมนจะเล่าให้ฟัง
21 ส.ค. 2561

Alex Zanardi นักแข่งรถที่ไม่มีขา / โดย ลงทุนแมน
“มนุษย์เราเป็นเครื่องจักรที่อัศจรรย์ ทุกคนมีพลังงานที่ซ่อนอยู่และจะแสดงออกมาตอนที่คุณต้องการมัน” นี่คือคำพูดของคุณ Alex Zanardi คนพิการขาขาดจากการแข่งรถ
พลังใจเกินร้อยที่หล่อเลี้ยงร่างกายที่ไม่ร้อยเปอร์เซ็นต์ของเขามีมากขนาดไหน
เรื่องนี้จะเป็นแรงบันดาลใจให้กับเราอย่างไร
ลงทุนแมนจะเล่าให้ฟัง
คุณ Alex Zanardi ถือกำเนิดขึ้นในครอบครัวช่างประปา เมืองโบโลญญา ประเทศอิตาลี
คุณ Zanardi มีความฝันตั้งแต่วัยเด็กว่า เขาจะเป็นนักแข่งรถ เจ้าแห่งความเร็วของแบรนด์กระทิงดุ Ferrari
ในวัย 13 ปี คุณ Zanardi เริ่มสร้างรถคาร์ตจากล้อที่เก็บมาจากถังขยะ และโครงสร้างรถที่ทำจากท่อประปาที่เป็นของเหลือจากการซ่อมท่อประปาของพ่อ..
พรสวรรค์ความเป็นนักประดิษฐ์ของคุณ Zanardi และความฝันวัยเด็กทำให้เขากลายมาเป็นนักแข่งรถมืออาชีพในวัย 22 ปี
คุณ Zanardi เริ่มสร้างชื่อของตนเองในวงการรถแข่ง โดยเขาสามารถทำผลงานได้อย่างโดดเด่นโดยการคว้าอันดับที่ 2 ในรายการ The International Formula 3000 Series
จากผลงานที่โดดเด่น คุณ Zanardi จึงถูกดึงตัว และเข้าแข่งขันรายการชั้นนำ Formula 1 ซึ่งเป็นรายการในฝันของนักแข่งรถ เจ้าแห่งความเร็วทั่วโลก
อย่างไรก็ตาม คุณ Zanardi ไม่ประสบความสำเร็จตามที่เขาหวังไว้ในรายการนี้..
เรื่องนี้ทำให้ คุณ Zanardi พยายามฝึกฝนอย่างหนัก และเข้าสมัครแข่งขันอีกหลายสนามทั่วโลกเพื่อความฝันการเป็นเจ้าความเร็วของตัวเอง
..แต่ดูเหมือนชะตาจะเล่นตลกกับคุณ Zanardi..
ในวัย 27 ปี คุณ Zanardi ประสบอุบัติเหตุกระดูกเท้าแตกจากการขี่จักรยาน
ในวัย 28 ปี คุณ Zanardi ประสบอุบัติเหตุรถชนอย่างหนักระหว่างการแข่งรถประเภทเซอร์กิต ที่ประเทศเบลเยียม ทำให้ปีนั้นทั้งปีเขาต้องพักรักษาตัว
และในวัย 35 ปี..
คุณ Zanardi เข้าแข่งขันรายการ CART Championship Series ที่ประเทศเยอรมนี และกำลังออกนำผู้เข้าแข่งขันรายอื่น
เหลืออีกเพียง 13 รอบ เขาจะเป็นแชมป์..
คุณ Zanardi เกิดเสียหลัก รถหลุดออกนอกลู่..
คุณ Zanardi พยายามบังคับกลับเข้าลู่..
รถของผู้เข้าแข่งขันคนหนึ่ง.. 
วิ่งเข้าชนรถของเขาด้วยความเร็ว 310 กิโลเมตร ต่อ ชั่วโมง..
รถของคุณ Zanardi แตกกระจายเป็นชิ้นๆ.. 
ขาของเขาขาดทั้ง 2 ข้าง ต่อหน้าผู้ชมทุกคนในสนาม..
ตอนนั้น คุณ Zanardi เสียเลือดในร่างกายไปกว่า 70% หัวใจของเขาหยุดเต้น เขาถูกหามขึ้นเฮลิคอปเตอร์มุ่งสู่โรงพยาบาลในทันที
การผ่าตัดใช้ระยะเวลายาวนานกว่า 3 ชั่วโมง จนในที่สุดคุณ Zanardi ฟื้นขึ้นมาในวันที่ 3 หลังจากอุบัติเหตุในครั้งนั้น
หากเราเป็นคุณ Zanardi ที่ตื่นมากลายเป็นคนพิการขาขาด เราจะทำอย่างไร?
สำหรับคุณ Zanardi  
เขาลุกขึ้นมาประดิษฐ์ขาเทียมให้เหมาะสมกับร่างกายตัวเองมากที่สุด
รักษาตัวและฟิตร่างกาย ด้วยเหตุผลเพียง “เขาต้องการลงแข่งขันอีกครั้ง”..
ทั้งๆ ที่ การแข่งขันเกือบทำให้เขาหมดลมหายใจ
คุณ Zanardi กลับลงสู่สนามแข่งรถในรายการ World Touring Car Championship กับทีม BMW ด้วยขาเทียม และเข้าเส้นชัยในลำดับที่ 7 และทำสัญญาเป็นนักแข่งของ BMW ตั้งแต่นั้นมา
ในวัย 40 ปีกับความพิการ คุณ Zanardi ให้ความเห็นเกี่ยวกับความไม่ประสบความสำเร็จในรายการ Formula 1 ว่า
“เราคิดว่าเราสามารถทำได้ดีกว่านี้ใน Formula 1 เหตุผลไม่ใช่เพราะรถที่ผมขับไม่มีประสิทธิภาพ แต่มันอาจมาจากความพยายามของผมอาจจะยังไม่เพียงพอ”
อย่างไรก็ตาม การแข่งขันอีกประเภทที่เพิ่มเข้ามาในชีวิตของคุณ Zanardi คือการแข่งขันของคนพิการ
คุณ Zanardi เริ่มให้ความสนใจกับการแข่งขันจักรยานมือ เพราะเห็นว่ามันคล้ายคลึงกับการแข่งรถ รวมถึงมันเป็นกีฬาที่ทำให้ร่างกายของเขาแข็งแรงอยู่ตลอดเวลา
คุณ Zanardi เริ่มฝึกฝนอย่างหนัก เริ่มแข่งขันจากรายการเล็กๆ ในประเทศบ้านเกิด และสามารถคว้าเหรียญทองในกีฬา Paralympics ในปี 2012 ที่กรุงลอนดอนในวัย 46 ปี..
ยังไม่หมดเพียงแค่นั้น ในวัย 47 ปี คุณ Zanardi ได้เข้าร่วมการแข่งขัน Ironman World Championship โดยว่ายน้ำไป 3.8 กิโลเมตร ปั่นจักรยานมือ 179 กิโลเมตร และวิ่งมาราธอนด้วย Wheelchair 42 กิโลเมตร..
จนมาถึงวันนี้ในวัย 52 ปี คุณ Zanardi ยังคงแข่งรถ แข่งปั่นจักรยาน แข่งวิ่งมาราธอน ทำในสิ่งที่เขารักมาตลอด และไม่เคยย่อท้อต่อคำว่า คนพิการเลยแม้แต่ครั้งเดียว..
หากวันหนึ่งเรารู้สึกท้อแท้ และคิดว่าโชคชะตาไม่เข้าข้าง ให้เรานึกถึงเรื่องนี้
อวัยวะครบ 32 เป็นสิ่งที่เราได้ยินกันมาตลอด
แต่บางครั้งพลังใจที่สัมผัสไม่ได้ ไม่มีตัวตน
อาจเป็นอวัยวะที่ 33 ของร่างกายที่สำคัญที่สุดในชีวิตเรา ก็เป็นได้..
----------------------
ติดตามเรื่องราวน่าสนใจอื่นๆ แบบเรียลไทม์ได้ที่แอปพลิเคชันลงทุนแมน โหลดฟรีทั้ง iOS และ android 
.
หนังสือลงทุนแมนไว้อ่านยามว่าง เล่ม 1.0-5.0 ซื้อได้ที่ลิงก์นี้ 
.
อินสตาแกรม ไว้ดูภาพสวยๆ 
.
ทวิตเตอร์กระชับฉับไว 
.
ไลน์ส่งข้อความตรงวันละครั้ง 
----------------------
References
-
-
-
-
-
-
[9247].